Vincents Budde
Store norske leksikon,Historie,Norsk og nordisk historie,Norges historie,Norges historie fra 1660 til 1814
Vincents Budde var en norsk offiser, oberst fra 1710. Under den store nordiske krigen var han generalmajor og kommandant i Fredrikstad fra 1716 til 1717, og kommanderende general nordafjells fra 1718. I denne krigen deltok Danmark-Norge i koalisjonen som kjempet mot Sverige og Karl 12.
Under Karl 12.s første norske felttog i 1716 ledet Budde det norske angrepet på de svenske styrkene i Moss og bidro til at Karl 12. måtte oppgi planen om å erobre Oslo og Akershus. Buddes defensive taktikk overfor Carl Gustaf Armfeldt i Trøndelag i 1718 (se Armfeldts felttog i Trøndelag) ble til dels sterkt kritisert i samtiden, men har i ettertid blitt vurdert som en klok taktikk. Bakgrunn Vincents Budde ble født i Fredrikshald (Halden) i 1660 som sønn av oberst Fredrik Otto Budde. 23 år gammel ble han løytnant i Løvendahls dragonregiment og i 1688 avanserte han til kaptein. Som så mange av sine kolleger dro Budde ut i «lære» og tjenestegjorde i flere land. Fra 1703 var han tilbake i den norske hæren. I 1710 ble han utnevnt til oberst og Sjef for 2. Trondhjemske Regiment. Den store nordiske krigen I 1711 ledet Budde regimentet da general Valdemar Løvendahl trengte inn i Sverige fra Bohuslän. I 1713–1716 ledet han 2. Trondhjemske Regiment under kampene i Nord-Tyskland og var med på beleiringen av Tönning, som falt i 1714, og Rügen og Stralsund, som begge overga seg i 1715. Han og regimentet ble deretter forlagt til Fyn.I februar 1716 gikk Karl 12. inn i Sør-Norge og tok Christiania. En styrke under general Gabel, der 2. Trondhjemske inngikk, ble samlet i Danmark for å drive ut svenskene. 17. april landet den dansk-norske styrken i Fredrikstad og gikk mot Moss, som ble tatt med storm 23. april. Dermed hadde de avskåret svenskenes forsyningslinjer og tvang Karl 12. til å trekke seg ut av Christiania.I 1717 ble Budde utnevnt til kommanderende general over det nordafjelske Norge med hovedkvarter i Trondheim, en stilling han hadde fram til sin død i 1729. I denne tiden gjorde han en stor innsats for å utbedre byens forsvar. Under Armfeldts felttog i Trøndelag ledet Budde de norske styrkene. Han valgte en defensiv strategi, noe som ble kritisert i samtiden. Han lyktes imidlertid i å hindre Armfeldt i å erobre Trondheim.Under Frederik 4.s offensiv i Bohuslän sommeren 1719 ledet Budde det såkalte Vingerske Korps med seks bataljoner infanteri, seks eskadroner kavaleri og ett artillerikompani inn i Värmland mot den strategisk viktige skansen ved Eda. Eda ble forsvart av 500 mann under oberst Didron. Ikke langt unna lå imidlertid general Fersen med et korps på 5000 mann og ytterligere reserver. Overfor denne faren hadde ikke Budde noe annet valg enn å trekke seg tilbake. Les mer i Store norske leksikon Armfeldts felttog i Trøndelag den store nordiske krigen Hærens historie Karl 12.s første felttog i Norge – 1716 Norges forsvar fra 1700 til 1800